Man in hof nadat 6 mense in ongeluk sterf | Netwerk24
Deur Maygene De Wee 05 Desember 2018 13:39
’n Man van Villiersdorp wat na bewering onder die invloed van alkohol bestuur het, het Dinsdag in die rondgaande landdroshof op aanklagte van dronkbestuur en strafbare manslag verskyn.
Ses mense is Sondag omstreeks 16:00 in ’n ongeluk op die Villiersdorp-pad naby die Kaaimansgat-afrit dood.
Riaan Bantom, het volgens Kenny Africa, Wes-Kaapse provinsiale verkeershoof, na bewering ’n ander voertuig verbygesteek en toe beheer oor sy voertuig verloor.
Die voertuig het in die wingerde langs die pad op sy dak beland.
Drie mans, Bantom se 70-jarige ma, sy 70-jarige tante en sy elfjarige seun is in die ongeluk dood. Sy ma is op die toneel dood en sy tante en seun later in die hospitaal.
Bantom se vrou en dogter is in die ongeluk beseer.
Africa sê Bantom is vir sy ligte beserings in die hospitaal behandel en is daarna deur die polisie in hegtenis geneem.
Kapt. Frederick van Wyk, polisiewoordvoerder, het Woensdag die voorval bevestig.
Die bestuurder van die voertuig het Dinsdag in die landdroshof in Villiersdorp op aanklagte van dronkbestuur en strafbare manslag verskyn. Foto: Verskaf
Meer oor: Sterfgevalle | Hof | Strafbare Manslag | Ongeluk